Bundesautobahn 61

D'n **A61** (ouk: *Linksrheinische Autobahn*) is ein 333 kilometer lange snelwaeg in de Prusische bóndsstaote Noordrien-Wesfale, Rienland-Palts en ein zier klein stökske Baden-Württemberg. De waeg geit globaal van de stad Venlo in Nederland nao Hockenheim beej Mannheim in 't Zuud-Duutse Baden-Württemberg. Vanaaf Mannheim doot de waeg globaal Ludwigshafen, Worms, Mainz, Koblenz, Remagen, Keule en Gladbaek aan. Saer 4 April 2012 sloet de snelwaeg aan op d'n twieë kilomaeter lange Nederlandse riekswaeg A74, dae vervolges aansloet op de snelwaeg A73. 't Tracé van Kaldekerke tot knouppunt Zaardeheike vormt zoeë 'ne nuje zujelike róndwaeg um Venlo. Daoveur waas de grenseuvergang *Schwanenhaus*, mit de Keulse Barrière es verlengde van de waeg. D'n A61 góng heej euver in einen twieëstraokse róndwaeg, wao me via de Klagenfurtlaan d'n A67 kós berieke.

## Geschiedenis
D'n A61 is veur 'n groeët deil aangeleg in de jaore 1970 van d'n twintigsten ieëw. De ieërste äöpegestelde stökke snelwaeg woorte ópgelaeverd in 1967 tösse de plaetse Stromberg en Bingen in de Palts. Vlot d'r nao woorte stökke waeg äöpegesteld tösse Bingen en Rheinböllen in 1969. 't Letste deil woort geäöpend in 1987 beej de plats Bedburg, kórt beej Keule. 't Trajek van Venlo nao Gladbaek äöpende rónd 1973-1974.  

## Verloup
### Noordrien-Wesfale
D'n autosnelwaeg A61 begint op de grens beej de stad Venlo mit 2X2 riejstraoke. 't Landschap wuuert heej get heuvelechtig. Nao twintig kilometer beriek me de stad Gladbaek. De snelwaeg loup heej t'n weste van de stad, wao me ieërs d'n A52 kruuts van Remund nao Düsseldörp. Zujelik van de stad kruuts me de A46: de snelwaeg van Zittert nao de zujelike stadsdeile van Düsseldörp. Zujeliker geit d'n A61 langs de daagboewmiene van Garzweiler. Heej wuurt broenkaol gewónne. Beej knouppunt Jackerath kruts d'n A44 mit d'n A61. Me kan noe inkel d'n A44 richting Aoke-Luuk op, want d'n A44 tösse Gladbaek en Jackerath woort gesläöp ten behove van de oetbreiding van de daagboewmiene. D'n A61, dae heej min of mier parallel loup aan de veurmaoligen A44, haet heej 2X3 riejstraoke, um 't extra verkier op te kinne vange. Óngevier twintig kilomaeter wiejer kruuts me mit 't Kreuz Kerpen, ein van de wiechtigste knouppunte op 't tracé; heej geit d'n A4 van Keule nao Aoke. D'n A61 loup dan mit 'n groeëten baog um Kölle, d'n A1 veug zich vervolges mit d'n A61 veur ein paar kilomaeter, waonao hae aafsplits in de richting van  Euskirchen. D'n A61 geit zujeliker langs Bonn, mit zich op de oetluipers van 't gebergte de Eifel taege de stad Kölle en Bonn: 't Vüürjebirsch.

### Rienland-Palts
Nao 't knouppunt Meckenheim volg de grens mit d'n bóndsstaot Rienland-Palts. 't Landschap wuurt heej al dudelik bergachtiger: me kump in de Eifel. D'n A61 in Rienland-Palts kenmerk zich door daalbrögge en de parallelle luip naeve de Rien. De ieërste daalbrök geit euver 't revierke de Ahr beej de stad Bad Neuenahr-Ahrweiler. Veur en nao dees brök, loupe snelwaegaaftakkinge nao Remagen en Bad Sinzig. Kórter beej Koblenz geit de snelwaeg um de groeëte Laacher See hin, 'n maer mit enne vulkanischen oersprong. Kórt daonao beriek me Koblenz, waonao me via de groeëte "Moseltalbrücke" de Moezel euvergeit. Kórt veur de daalbrök zien d'r in bei richtinge rösplatse langs de snelwaeg mit oetzich op 't daal en ein stök van de stad Koblenz. Daonao geit de snelwaeg (wie beej Kölle) mit 'n groeëten baog um Koblenz in 't middelgebergte van de Hunsrück. De vólgende sevetig kilomaeter geit door 'n bergachtig en bósriek gebeed. D'n A61 is heej mer op vief à tieën kilomaeter aafstand van de bereumde Loreley en de bekinde Rienstedsjes Boppard, Sankt Goar en Bacharach. Beej de stad Rheinböllen, wuurt d'n autowaeg B50 verbónde mit d'n A61, dae wiejer nao 't zuje geit. Vlot d'r nao volg 't minder bergachtig en mier heuvelachtig stök door de streik Rheinhessen. Vanaaf heej is 't knouppunt mit d'n A60 richting Mainz. De snelwaeg geit zujeliker in 'n steeds vlaker gebeed richting de staej Ludwigshafen en Mannheim. Kórt veur Ludwigshafen leejt de historische stad Worms. De snelwaeg geit mit 'ne groeëten baog um Mannheim. Vervolges geit hae dan zujelik van Mannheim de Rien euver, waonao me in d'n bóndsstaot Baden-Württemberg kump. Slechs 2500 meter wiejerop eindig de snelwaeg beej ein knouppunt mit d'n A6.

## Verkiersintensiteite

De verkiersintensiteite (per etmaal) zeen zujelik van de telpunte beraekend:
# Grens mit Nederland 21.900
# Kreuz Mönchengladbach 57.200 (mit A52 van Düsseldörp nao Remund)
# Kreuz Mönchengadbach-Wanlo 67.000 (mit A46 van Düsseldörp nao Zitterd)
# Dreieck Jackerath 37.200 (nao Aoke)
# Kreuz Kerpen 43.200 (A4, Kölle-Aoke)
# Kreuz Bliesheim 57.100 (A1, Oldenburg in Holstein-Trier)
# Kreuz Meckenheim 70.700 (A565, Bonn-Bad Neuenahr-Ahrweiler)
# Dreieck Bad Neuenahr-Ahrweiler 59.000 (A573)
# Dreieck Sinzig 57.200 (A571)
# Kreuz Koblenz 46.300 (A48, Montabaur- Trier)
# Dreieck Nahetal 54.400 (A60, Rüsselsheim beej Mainz nao de Belse grens beej Prüm)
# Kreuz Alzey 49.000 (A63, Mainz-Kaiserslautern)
# Kreuz Frankenthal 69.300 (A6, Tsjechische grens, Franse grens beej Saarbrücken)
# Kreuz Ludwigshafen 63.100 (A650)
# Kreuz Mutterstadt 46.000 (A64, Mutterstadt-Karlsruhe)
# Hockenheim (einde) 51.500 (2010)
Brón: Wegenwiki: [Wegenwiki: A61](https://web.archive.org/web/20150705213355/http://www.wegenwiki.nl/A61_(Duitsland)), [Wegenwiki: A44 (openstellingsgeschiedenis)](https://web.archive.org/web/20140906101015/http://www.wegenwiki.nl/A44_(Duitsland)#Openstellingsgeschiedenis)

## Actueel

De snelwaeg zal t'r huuegte van 't *Rheinische Braunkohlrevier* ónder Glabbaek verleg waere vanwaege 't aafboewe van 't broenkaol in de daagboewmiene. In 2005 woort d'n A44, de snelwaeg van Aoke nao Kassel, aafgebraoke tösse 't knouppunt Jackerath en de zujelike wieke van de stad Glabbaek. 't Verkier is daodoor noe aafhenkelik van d'n A61 euver ach kilometer. In 2017 is me van plan de hujigen A61 aafgebraoke te höbbe en te vervange door de niejen A44. Oetintelik mótte de bei snelwaeg in 2035 weer zeen opgelaeverd op eur alde trajek.

Wiejer is me op zier langen termien van plan um de ganse snelwaeg te verbraeje van 2X2 nao 2X3 riejstraoke. 't Groeët aantal vrachwages is namelik ein perbleem veur de doorsträöming van 't verkier op d'n A61, al zien de verkiersintensiteite per etmaal lang neet zoeë hoeëg es in Nederland.

## Compleet trajekeuverzich

## Externe links

## Referenties
*Dit artikel baseert zich op 't corresponderend [https://nl.wikipedia.org/wiki/Bundesautobahn_61 Nederlandstaolig artikel] en 't [https://de.wikipedia.org/wiki/Bundesautobahn_61 Duutse].*